Avviklingsstyret, eller den som har signaturrett for avviklingsstyret, kan signere på nødvendige dokumenter for å få overført grunnbokshjemmel eller slette rettigheter. Dersom det ikke er oppnevnt et eget avviklingsstyre, kan alle som satt i styret på avviklingstidspunktet signere, eventuelt en eller flere som er gitt signaturrett. En siste mulighet er å la alle aksjonærene i det avviklede selskapet signere. En fullmakt som ble gitt av selskapet før det ble avviklet kan ikke brukes. Dette ble slått fast av Høyesterett i dommen Rt. 2007 s. 602. Hvis det avviklede selskapet er slettet fra foretaksregisteret i Brønnøysund, må du legge ved en firmaattest eller annen dokumentasjon som viser hvem som var berettiget til å signere. Med annen dokumentasjon menes det for eksempel årsmøte- eller styreprotokoller. Dokumentasjonen må vise hvem som kunne signere på vegne av selskapet før avviklingen, eventuelt hvem som var de siste medlemmene av styret.